भौतिक पूर्वाधारको अभावमा आधारभूत तहका अधिकांश सामुदायिक विद्यालय
चन्द्रपुर नगरपालिकामा रहेको आधारभूत तहका अधिकांश सामुदायिक विद्यालय भौतिक पूर्वाधारको अभावमा सञ्चालित छन् ।
यादवराज पुरीरौतहट, असोज ९ गते । चन्द्रपुर नगरपालिकामा रहेको आधारभूत तहका अधिकांश सामुदायिक विद्यालय भौतिक पूर्वाधारको अभावमा सञ्चालित छन् ।नगरपालिकाले भौतिक पूर्वाधार विकासमा चासो नदिएको कारण विद्यालय सञ्चालनका लागि आवश्यक पर्ने भवन, कक्षा कोठा, शिक्षण सामग्री, व्यवस्थित शौचालयलगायतका भौतिक पूर्वाधारको अभावमा नै विद्यालय सञ्चालन हुँदै आएको छ ।विगतमा विद्यालयको भौतिक संरचना निर्माणका लागि अनेकौँ पटक पालिकाको ध्यानाकर्षण गराउँदा कुनै चासो नराखेपछि यथास्थितिमा नै आफ्ना नानीबाबुलाई स्कुल पठाउनु परेको अभिभावकका गुनासा छन् । नगरपालिकाका शिक्षा शाखा प्रमुख दीपेन्द्र मण्डलले पालिकामा सञ्चालित आधारभूत तहका विद्यालयमध्ये कुनै विद्यालयमा विद्यार्थी सङ्ख्या न्यून रहेको र कुनैमा कक्षाकोठा, पक्की शौचालय, खानेपानीलगायतका भौतिक पूर्वाधार विकासको अभाव रहेको बताउनुभयो । उहाँकाअनुसार कटानी नयाँवस्तीमा रहेको जनता आधारभूत विद्यालयमा विद्यार्थी सङ्ख्या उल्लेख्य रहेपनि कक्षा कोठाको अभाव छ । त्यस्तै प्रावि वसन्तपुरमा सञ्चालित कक्षा ६ र ७ मा जम्मा ८/१० जना मात्रै विद्यार्थी रहेकोले उक्त विद्यालयलाई कक्षा ५ सम्म मात्र सञ्चालनको अनुमति दिने तयारी भइरहेको छ ।यस्तै, चन्द्रपुर–८ बेतौनामा रहेको दलित जागरण, वडा नम्बर २ असनवाको श्री आधारभूत, सिरानटोलको माइस्थान प्रावि र वडा नम्बर ३ हिलेखोलामा सञ्चालित हिलेश्वर प्राविमा कक्षा कोठा, शौचालय र खानेपानीको ठुलो समस्या रहेको सम्बन्धित विद्यालयका अभिभावकको गुनासो छ । श्री आधारभूत प्रावि असनवाका अभिभावक रामेश्वर धामीले विद्यालयमा शौचालयको व्यवस्था नहुँदा शिक्षक, विद्यार्थी  एवम् आगन्तुकलाई शौच गर्न ठुलो समस्या परेको बताउनुभयो । विद्यालय नजिकैको खेतबारीमा शौच गर्न जानु पर्ने उहाँहरूको बाध्यता छ । यस्तै, अन्य अधिकांश विद्यालयको अवस्था पनि उस्तै छ ।शिक्षा विकास तथा समन्वय इकाई गौरका प्रमुख रामविनय सिंहले भौतिक संरचनाको अभावमा जिल्लाभरिका आधारभूत विद्यालयको पठनपाठन प्रभावित बनेको बताउनुभयो । उहाँकाअनुसार जिल्लाको १८ वटै पालिकामा चार सयको हाराहारीमा सामुदायिक आधारभूत विद्यालय सञ्चालनमा छन् । अधिकांश विद्यालय भौतिक संरचनाको अभावमै सञ्चालित छन् । सम्बन्धित पालिकाले त्यस्ता भौतिक संरचनाको उचित प्रबन्ध गरी अध्ययन अध्यापन सहज र सरल बनाउनु पर्ने उहाँको सुझाव छ ।यता चन्द्रपुर नगरपालिकाका प्रमुख सञ्जय काफ्लेले दिनुभएको अभिव्यक्ति अनुसार शैक्षिक सुधारका विभिन्न योजना बनाएर शिक्षा सुधार गर्ने पालिकाको नीति छ । आउँदा दिनमा सबल शैक्षिक वातावरणमा विद्यालय सञ्चालन हुन्छ । 